Aaja Chemnitz
Aaja Chemnitz Driefer er en Grønlandsk politiker og medlem af partiet Inuit Ataqatigiit (IA).
Chemnitz blev i 2004 cand.scient.adm. fra Ilisimatusarfik. Efter endt uddannelse fuldmægtig i Bestyrelsessekretariatet i Grønlands Hjemmestyre 2004-2006 før hun 2006-2007 arbejdede som Associate Expert ved FN i New York. Derefter afdelingschef i Nuup Kommunea (Nuuk Kommune) 2007-2009 og senere direktør for Velfærdsforvaltningen i Kommuneqarfik Sermersooq 2009-2012. Selvstyrets Børnetalsmand 2012-2015.
Chemnitz er medlem af partiet Inuit Ataqatigiit (IA) og var medlem af Inatsisartut (Landstinget) 2014-2018. Blev i 2015 valgt til det danske folketing fra Grønland. Hun har fungeret som både formand og næstformand for Folketingets Grønlandsudvalg og været Folketingets repræsentant i den stående komité af arktiske parlamentarikere. Som folketingsmedlem har Chemnitz arbejdet pragmatisk for at sikre konkrete resultater for grønlændere i Danmark, og på såvel Selvstyrets som statens ansvarsområder i Grønland.
Sideløbende med sit politiske arbejde har Chemnitz varetaget en række bestyrelsesposter primært på menneskerettigheds- og børneområdet og i forbindelse med arktisk samarbejde. Hun modtog i 2013 Red Barnets børnerettighedspris og i 2021 modtog hun Folkemødets dialogpris for sit arbejde for øget dialog på tværs af Rigsfællesskabet.